ศก.ไม่ดีเลิกประกันพุ่ง ทำสถิติสูงแตะ30%
สมาคมประกันชีวิตไทยยังไม่ตกใจยอดยกเลิกกรมธรรม์พุ่งเกือบแตะ 30%
4 ส.ค. 2558

สมาคมประกันชีวิตไทยยังไม่ตกใจยอดยกเลิกกรมธรรม์พุ่งเกือบแตะ 30%
นายสาระ ล่ำซำ นายกสมาคมประกันชีวิตไทย เปิดเผยว่า ปีนี้ยอดการเวนคืนกรมธรรม์หรือยกเลิกกรมธรรม์ พุ่งขึ้นมาระดับกว่า 30% เป็นปีแรก จากปีที่ผ่านๆ มาอยู่ระดับ 20% แต่จากการติดตามดูยังไม่เห็นนัยสำคัญหรือยังไม่เป็นประเด็นที่น่าตกใจ เพราะอัตราการต่ออายุกรมธรรม์ยังดีอยู่
“การยกเลิกกรมธรรม์อาจเป็นเพราะภาวะเศรษฐกิจชะลอตัว ทำให้ประชาชนต้องการใช้เงิน ซึ่งการต่ออายุโดยรวมยังอยู่ระดับกว่า 80% ถือว่าไม่มีอะไรน่าเป็นห่วง” นายสาระ กล่าว
ทั้งนี้ 5 เดือนแรก มีการยกเลิกกรมธรรม์เพื่อขอเงินคืนทั้งสิ้น 1.78 หมื่นล้านบาท เพิ่มขึ้น 37.90% เมื่อเทียบกับช่วงเดียวกันของปีก่อน อัตราการต่ออายุอยู่ที่ระดับ 84% ลดลงจากปีก่อนซึ่งอยู่ที่ 86%
ทั้งนี้ การต่ออายุที่ลดลงมาจากกรมธรรม์ครบกำหนด ซึ่งหลายๆ บริษัทก็ได้ออกสินค้าใหม่มาทดแทน รองลงมา คือ กรมธรรม์ที่ครบกำหนดชำระ เช่น เมื่อ 7 ปีก่อน มีการออกกรมธรรม์ชำระเบี้ย 7-8 ปี ออกมาจำนวนมาก ปีนี้จึงไม่จำเป็นต้องส่งเบี้ยประกันแล้ว